Lone Dybkjær (RV), 2008-05-28:
Man må ikke sige noget til formanden, så jeg vil gerne indlede med at henstille til Præsidiet, at de præciserer reglerne for ministrene om deres tilstedeværelse i salen.
Vi er godt klar over, at vi i oppositionen er rimelig meget til grin, men ligefrem at demonstrere det, ved at ministeren ikke er der - den minister, vi har i dag, er ikke den eneste, der ikke har været til stede i salen - må jeg på oppositionens vegne sige at jeg trods alt synes er en ny form for håndtering af Folketinget fra regeringens side.
Jeg vil gerne sige til formanden, at det ikke var tilfældet.
Ministeren var ikke til stede i salen, og selv om det var en fra regeringspartierne, der talte, mener jeg, at vi har en regel om, at ministre skal være til stede.
Igen vil jeg gerne sige, at det ikke er første gang, at det er sket fra regeringens side, og så vil jeg ikke hænge andre ministre ud, der ikke er til stede her i salen, men jeg synes, der er behov for, at det præciseres.
Nå, til emnet.
Kvindehandel er en af de tre største illegale økonomier på verdensniveau.
Den er på niveau med illegal våbenhandel, og den er på niveau med narkotikahandel.
Derfor er det simpelt hen et alvorligt problem, som vi også er nødt til at tage så alvorligt, som det her tilsiger.
Jeg vil gerne sige, at vi ikke vil dadle VKO-partierne i den her sammenhæng.
Vi har alle sammen et fælles problem med det her spørgsmål.
Jeg vil ligesom SF's ordfører godt understrege, at vi ikke kommer videre i den her diskussion, uden at vi også kigger på efterspørgslen.
Det, som er interessant, er, at der stadig væk ikke, så vidt jeg ved, er straffet en eneste mand, som der jo er tale om, selv om det allerede i dag faktisk er ulovligt at dyrke sex med handlede kvinder mod betaling.
Det fremgår af nogle forskellige paragraffer, at det her, når de sættes sammen, tolkes som voldtægt.
Jeg synes blot, at man måske godt kunne præcisere det.
Derfor har Det Radikale Venstre tidligere fremsat forslag - og vil gøre det igen - om, at det præciseres i straffeloven, på linje med at det er præciseret i straffeloven, at man ikke må dyrke sex med prostituerede under 18 år, sådan at vi i hvert fald er sikre på, at mændene ved det.
Jeg tror sådan set, at mange mænd tror, at det er fuldt lovligt at dyrke sex med kvinder i Danmark, og det er det også, bortset fra hvis kvinderne er handlet.
Så ved jeg godt, at det altid kan diskuteres, om man kan vide det eller ej, men jeg synes måske nok, at hvis kvinden er forslået eller kvinden ikke forstår et ord dansk eller noget i den stil, så kan vi med rette sige, at man måske burde have en vis mistanke om, at der var tale om en ufrivillig handling fra kvindens side.
Jeg understreger det, for hver gang vi diskuterer kvindehandel, synes jeg også, det er nødvendigt, at vi diskuterer efterspørgslen.
Var der ingen efterspørgsel, var der jo ligesom ingen handel.
Det, der så er spørgsmålet, er, hvad vi så gør, når det nu er sagt, at omfanget er så stort.
Ja, i Danmark har vi altså 33 årsværk inklusive rigspolitiet, der beskæftiger sig med det.
Det er sådan ca. 3-4 folk pr. region.
Nu kommer det an på, om vi taler om valgregioner eller de andre regioner, men hvis vi taler om de fem regioner, er det klart, at tallet er lidt større, og hvis vi taler om valgregioner, er det lidt mindre
det er ligegyldigt, tallet er 33 spredt ud over landet, og det er jo ikke særlig meget.
Det er ikke særlig meget, for vi ved, at der netop er tale om en spredning over hele landet, og det gør selvfølgelig, at vi skal yde en særlig indsats.
Det afspejler sig også i antallet af sigtelser.
Der har været 33 sigtelser, og man kan jo sige, at det klart er flere, end der tidligere har været, men det er så bare et udtryk for, at der tidligere slet ikke har været gjort nok, og der er jo også tale om, at handlen eksploderer.
Det gør vi efter De Radikales opfattelse ikke.
Vi mener ikke, at de 100 dage vil være tilstrækkeligt til alt det, som vi i og for sig har vedtaget skulle gøres.
Jeg vil også sige, at de 100 dage for vores vedkommende jo var et forsøg på at drive regeringen videre end de fastlåste 30 dage, og eftersom det med de 100 dage opstod andre steder, kunne vi altså få regeringen med til de 100 dage.
Og det var da i hvert fald et skridt på vejen.
Jeg tror altså bare slet ikke, at det er tilstrækkeligt, fordi kvinderne jo ofte er i en situation, hvor de ikke har tillid til myndighederne, og hvor de er ødelagte i forvejen, og derfor skal der langt mere til.
Nu kommer ministeren næppe på talerstolen igen, men der er en ting, jeg undrer mig over.
Rigspolitichefen har skrevet, at man bør overveje at underrette relevante sociale organisationer om disse konkrete politiaktioner, sådan at de får mulighed for at være til stede.
Det synes jeg man må diskutere nærmere, sådan at vi kan se, om det ikke ville være et godt udgangspunkt for en mere effektiv handling og måske en større tryghed hos de handlede kvinder, hvis de sociale organisationer var til stede allerede på det tidspunkt, hvor man satte ind med aktionen.
Så er der spørgsmålet om forslagene til vedtagelse.
Det Radikale Venstres står selvfølgelig bag det forslag til vedtagelse, som vi har fremsat, og jeg skal sige, at jeg til dels også har talt med hr. Jørgen Poulsen på vegne af Ny Alliance, som desværre ikke kan være til stede, men helt bakker op om det her forslag til vedtagelse, og absolut heller ikke føler, at de 100 dage er tilstrækkeligt.